Slovakkia meedia

**Slovakkia meedia** all mõistetakse Slovakkias toimivat massimeedia süsteemi. Vaba meedia hakkas riigis arenema pärast 1993. aastat, mil Tšehhoslovakkia ametlikult lagunes ja aset leidsid ulatuslikud reformid. Reporters Without Borders kohaselt on Slovakkia meedia küllaltki vaba. 2010. aasta indeksid seadsid Slovakkia meedia vabaduse põhjal 44. kohale 178 seast.

Aprillis 2011 hakati Slovakkias kasutama süsteemi Project Piano, mis maksustab märkimisväärse osa meedia sisust. Selle süsteemiga on ühinenud 9 mõjukat meediaorganisatsiooni riigis; tasulised on neli ajalehte, kaks ajakirja ja telejaam. Ühtlasi tuleb tasuda Slovakkia vanima ajalehe Pravda lugemise eest. Projektis osalevate meediumite tarbijad peavad edaspidiseks tarbimiseks tasuma kas nädala või kuu lõikes. Firma saab tulust endale 30%, ülejäänud summa läheb jagamisele väljaannete vahel, põhinedes ajal, mis inimesed nende saitidel veedavad. Projekti juhib Tomáš Bella, ajalehe SME endine veebipeatoimetaja.

## Trükimeedia
Trend näitab, et päevalehtede lugejaskond ja trükiarv on Slovakkias vähenemas. Uuringud kinnitavad, et vaid ligikaudu 50% elanikkonnast loeb päevalehti regulaarselt.

### Ajalehed
2009. aasta seisuga ilmus Slovakkias 9 tasulist päevalehte, sealhulgas 7 üleriigilist ja 2 regionaalset. Auditooriumi hõlmatus ajalehtedega riigis on 60% rahvastikust, sealhulgas naiste seas 45% ja 55% meeste seas.

**Päevalehed World Press Trends 2009 järgi.**

Slovakkias ilmub ka tasuta pühapäevaleht Dennik, trükiarvuga 30 000, mida kirjastab Dennik 24. Tasulistest väljaannetest ilmub riigis veel Nový Čas’i; pühapäevaväljaanne Nový Čas Nedela, trükiarvuga 55 000 – 60 000 eksemplari; naisteväljaanne Nový Čas pre ženy; nädalalehed Život, Šarm, Báječná Žena, Emma, Brejk; ungarikeelne nädalaleht Uj Szo; regionaalsete nädalalehtede võrgustik My.

### Veebimeedia
Kõigil päevalehtedel on oma veebilehed. Trüki- ja veebiversioon on tavaliselt erinevad. Mõnede ajalehtede trükiversioonid esitatakse lisaks erinevale internetiversioonile ka PDF-vormingus. Juurdepääs väljaannete arhiveeritud materjalile on enamasti tasuline.

Mõnel nädalalehel on oma väljaandest elektrooniline versioon, aga üha suurenev suundumus on kasutada maksumüüri või vähemalt nõuda tasu mõne artikli täisversiooni või autoriõigustega kaitstud sisu eest. Mõned väikese trükiarvuga väljaanded nagu Slovo avaldavad internetis oma artiklid täispikkuses.

### Uudiseportaalid
**Riiklikud:**
*Aktualne
*Dnes
*MY
*Post
*Pozri
*Profini
*SK Today
*Web Noviny

**Välismaised:**
*EIN News
*Index Mundi
*Inside Slovakia
*Moreover Czech Republic and Slovakia
*One World
*Slovakia Globe
*Topix

### Omanikud
Slovakkia ajalehed ja ajakirjad kuuluvad võrdlemisi vähestele meediafirmadele. Kodumaised omanikud ei ole meediat kasutanud üksnes kasumi teenimiseks, vaid ka vahendina ebaõiglaseks mõjutus- ja lobitööks. Antud trend on siiski normaliseerumas.
Enamikul trükimeediast puudub läbipaistev omanikustruktuur. Slovakkia meediat iseloomustab välisriikide jälgimine ning nende eeskujuks seadmine eeskätt meedia professionaalsel tasemel arendamise nimel. Seepärast jälgiti Tšehhi ja Austria meedia näidet nii formaadi kui ka kirjastiili poolest (eriti 1990. aasta lõpus). Slovakkidest omanikud on palganud ka Tšehhi toimetajaid, parandamaks meedia kvaliteeti.

Liider omanike seas on Šveitsi firma Ringier Slovakia. Tähtsuselt teine meediaettevõte on slovaki kapitalil põhinev Spoločnosť 7 Plus, mis kuulub kolmele slovakist omanikule. Ettevõte asutati 1990. aastal. Suuruselt kolmas kirjastus on Petit Press, mis kuulub Saksa meediakontsernile MEDIA Group RP ja Slovaki kontsernile **Prvá slovenská investičná Spoločnosť**. Petit Press kirjastab 31 regionaalset ja riiklikku perioodikaväljaannet, mille nädalane trükiarv kokku ületab 800 000 eksemplari. Slovakkias ilmuvate väljaannete omanikud on veel Sport Press, Ecopress, slovaki ettevõtja Ladislav Rehák, slovaki juhtidest koosnev ettevõte Trend Holding, British Daily Mail ja General Trusti allüksus DMGT Nortcliffe Perex, Saksa kirjastuskontsern Verlagsgruppe Handelsblatt ning ühtlasi Saksa firma Bauer Media Group.

### Ajakirjad
Slovakkia ajakirjade ja perioodika hulgas on üle 560 väljaande, mille trükiarv on ligi 17,2 miljonit. Alates 1989. aastast on väljaannete arvukus turul kasvanud 168 protsenti, trükiarv seejuures vähemalt poole võrra. Trükiarvuga 230 000 on kord nädalas ilmuv ajakiri **Slovenka**, mis on Slovakkia 17 naisteajakirja seas turuliider. Populaarne on ka naisteajakiri **Emma**. Naisteajakirjade summaarne trükiarv küündib 1,2 miljonini. Arvamusajakirjade seas on **Nedel’na** ja **Plus 7 dni** (trükiarv 140 000 – 150 000). Mõlemad analüüsivad nädala jooksul aset leidnud sotsiaalseid sündmusi, kirjandust ja poliitikat. nagu ka ajakiri **Trend**. Viimane keskendub lisaks ka majandusele. Religioosse sisuga perioodika arv on pärast 1989. aastat peaaegu kolmekordistunud. **Katolicke Noviny** trükiarv on 100 000, lugejaskond 300 000 inimese ringis ning väljaanne on Slovakkia kümne peamise ajakirja hulgas. Popmuusikale keskenduv **Bravo** on juhtival kohal 34 noorteväljaande hulgas, trükiarvuga 90 000. Vähemalt 235 teaduslikku ja erialast ajakirja moodustavad summaarse trükiarvu, mis ületab miljoni. Nädalas ilmub Slovakkias üle 46 tasuta reklaamväljaande, mis jõuavad ligi 3,5 miljoni inimeseni. Slovakkias on ka vähemusrahvustele suunatud ajakirju, näiteks ungarikeelsed **Szbad Ujsah Vasarnap** ja **Jang-Kep**. Lisaks on ka rumeenlastele ja sakslastele pühendatud väljaandeid.

## Raadio
Umbes kolmveerand Slovakkia rahvastikust kuulab regulaarselt raadiot. Riigi ringhäälingu keskkonnas edastavad nii suulist sõna kui muusikat Slovakkia Raadio ja 27 kommertsjaama. Slovakkia Raadio alustas tegevust :Bratislavas 3. augustil 1926, tehes ülekandeid kaks korda nädalas. Sama aasta 2. oktoobriks edastati saateid juba iga päev.

### [[:w:List of radio stations in Slovakia|Raadiojaamad]]
Slovakkia Raadio edastab viit jaama tavalise raadiovastuvõtja ja kuuendat satelliidi kaudu.
*Rádio Slovensko – iga tunni aja tagant edastatakse uudiseid, iga poole tunni järel uudiste lühikokkuvõtteid ja oma peamist uudistesaadet "Rádiožurnál". Põhiformaat koosneb järgmistest osadest: hommikuprogramm "Dobré ráno, Slovensko", pärastlõunane programm "Dobrý deň, Slovensko" ja õhtune programm "Popoludnie na Slovensku". Lisaks edastatakse ka arutelusaateid, jutusaateid kuulsustest, temaatilisi saateid, usuteemalisi uudiseid ja päevasündmusi, kuuldemänge, muinasjutte ning otseülekandeid usu- ja spordiüritustelt.
*Rádio Regina – on pereraadio, kus mängitakse palju rahva-, puhkpilli- ja popmuusikat (1960.–1990. aastatel). Koosneb kolmest regionaalsest stuudiost, kus keskendutakse kohalikele ja piirkondlikele teemadele.
*Rádio Devín – keskendub klassikalisele muusikale, kirjandusele ja kunstile.
**Rádio FM – noorteraadio, kus mängitakse pop- ja alternatiivmuusikat. Ühtlasi edastatakse muusika- ja teadussaateid ning tehnoloogiaalaseid saateid.
*Rádio Patria – suunatud Slovakkias elavatele rahvusvähemustele ja rahvusgruppidele. Kasutatavad võõrkeeled on ungari, ukraina, tšehhi, poola, saksa ja mustlaskeel.
**RadioSlovakia International – suunatud välismaal elavatele slovakkidele. Seda programmi on võimalik kuulata viies võõrkeeles: inglise, saksa, hispaania, vene ja prantsuse keeles. Edastab informatsiooni hetkeolukorrast Slovakkias, ühtlasi seisust poliitikas, majanduses, hariduses, teaduses, kultuuris ja spordist.

Aastatel 2009–2010 loodi kolm uut digitaalset jaama: Rádio Litera, Rádio Klasika ja Rádio Junior.

**Multiregionaalsed eraraadiojaamad**: Rádio EXPRES (liiklusinfo raadio), Rádio VIVA, Rádio FUN (orienteeritud noortele), Rádio Europa 2 (endine Rádio Okey), Jemné melódie, Rádio HEY ja Rádio KISS. Rádio Lumen ja Rádio 7 on evangeelsed raadiojaamad.

**Piirkondlikud raadiojaamad**: Rádio MAX, Rádio HIT FM, Rádio FRONTINUS, Rádio Tatry, Rádio G3, Rádio ZET, Rádio BEST, Rádio Sity ja Rádio Hornet (laialdane spordiuudiste edastamine).

**Kohalikud raadiojaamad**: ONE Rádio, Rádio Metropola, Rádio GO DeeJay, Rádio Prešov, Rádio Košice, Rádio YES, Rádio WOW ja Tour Radio.

### Kuulajaskond
2009. aasta oktoobri ja 2010. aasta jaanuari vahel kogutud andmed ("kuulasin eile") raadiokanalite populaarsusest Slovakkias.

**Raadiojaamade kuulatavus ("kuulasin eile"; protsent kõikidest kuulajatest) Slovakkias 2009. aasta oktoobrist 2010. aasta jaanuarini.**

Olulise tähtsusega on ka Slovakkiaga külgnevad Ungari raadiojaamad (Kossuth Rádió, Petöfi Rádió ja Kék Duna). Ungari vähemus kuulab nimetatud jaamu tihti (kõikjal 9%). 2004. aastal läbi viidud meediauuringust ilmnes, et 0,4% Slovakkia elanikkonnast kuulab Austria kanaleid (Ö1, Ö3, Radio Wien, Radio Niederösterreich, Antenne Wien, 88.6 ja Kronehit.
Lisaks kahele riiklikule kanalile (Rádio Litera ja Radio Junior) on veebis võimalik kuulata veel 27 raadiojaama.

**Veebis kuulatavad Slovakkia raadiojaamad**

## Televisioon

Kokku on Slovakkias 38 telejaama, millest kolm on avalik-õiguslikud ja 35 erakanalid. Kaks kolmandikku slovakkidest vaatab telerit iga päev.
Slovakkia televisioonis näidatakse ka tšehhikeelseid saateid. Riigitelevisiooni saated on alati olnud tugevalt poliitikast mõjutatud.11 Kuigi riigis on mõned kodumaised meediakontsernid, kuuluvad kõige tähtsamad meediakanalid osaliselt või täielikult välisfirmadele, erandiks on Slovakkia Televisioon. 2010. aasta alguses oli Slovakkias umbes 40 interneti-, televisiooni- ja telefoniteenuste pakkujat. Suurtes linnades oli võimalusi rohkem kui väikelinnades ja külades. 2009. aastal oli Slovakkias 5,4 miljoni elaniku kohta 1,952 miljonit leibkonda, kellest 1,938 miljonit kasutas televisiooni. Litsentsitasusid enam ei nõutud, ent igal leibkonnal tuli maksta avalik-õigusliku meediateenuse eest juhul, kui omati juurdepääsu elektrile. 2009. aastal oli digi-TV 289 000 leibkonnal (14,8% kõigist leibkondadest). Kaabel- ja satelliitsidet kasutati võrdselt. Mõlemat kasutas 42% majapidamistest.

Vaadatavuselt populaarseim telekanal on erakanal Markiza, mille turuosa 2009. aastal oli 31,1%. Võrreldes varasema aastaga oli see tulemus 4% võrra madalam. Markiza kuulub suures osas Ameerika firmale Central European Media Enterprises. Time Warner Company ostis umbes ühe kolmandiku kõigist Central European Media Enterprises aktsiatest 2009. aastal. Markiza alustas tegevust 31. augustil 1996. Tegemist on ööpäevaringse telekanaliga, mis oma leviga katab 86% riigist ja 91% majapidamistest. Lisaks on see kanal saadaval ka digitaalselt. Markiza populaarsemad programmid on "Televizne noviny", mis on terve kümnendi olnud vaadatuim uudistesaade Slovakkias. Markiza näitab ka populaarseid saateid aktuaalsetest teemadest ja probleemidest ühiskonnas, näiteks "Na telo", "Pal’ba", "Lampáreň" ning ühtlasi rahvusvaheliselt populaarseid saateid ("Slovakkia otsib supertalenti", "Tantsime", "Superstaar" ja "Bailando") Septembris 2009 tuli turule sõsarjaam Doma, mis on suunatud keskealistele naistele. Veebruaris 2010 oli viimase osakaal turul 2,2%.

Teisel kohal oli vaadatavuselt eratelekanal Joj osakaaluga 19,9%, mida on rohem kui kolmel avalik-õiguslikul telekanalil kokku. Joj kuulub J & T Enterprises'ile. See telekanal alustas ülekandeid 2. märtsil 2002, olles teine täisformaadis kommertstelekanal Slovakkia teleturul. Joj asutas Nova Holding group, mis omab Tšehhi kõige edukama telejaama TV Nova litsentsi. Kultuuri ja keele suhe kahe turu vahel laseb nimetatud kahel kanalil edastada oma saateid, vähendades nii oluliselt kulusid. Jo] katab oma leviga 80% riigist ja jõuab 68%-ni inimestest. Programm, mida näidatakse, sisaldab meelelahutust, kriminaalsarju, võistlusi, uudiseid ja filme. Oktoobris 2008 alustas tööd Joj sõsarjaam Joj+, mille eetris on ’’emajaamaga’’ sarnased saated. Erinevus seisneb selles, et Joj+ edastab filme ja seriaale 80% oma ajast. Joj+ turuosa on 3%.

Riigile kuuluv Slovak Television STV omab kanaleid Jednotka, Dvojka ja Trojka, millest vaadatavuselt kolmandal kohal on avalik-õiguslik telekanal Jednotka 13% osakaaluga. Jednotka on sarnane Austria või Tšehhi kommertstelekanalitega, kuigi kvaliteedilt on viimane kehvem võrreldes teiste kommertskanalitega. Jednotka on kättesaadav 97,3% Slovakkias, 95,8%-le populatsioonile.
Teine avalik-õiguslik telekanal Dvojka pakkus huvi 6,6%-le vaatajatest. Dvojka katab 89,4% Slovakkiast ja 88,7% populatsioonist. Dvojka fookuseks on haridus, sotsiaalteemad, religioon ja rahvusvähemused, lisaks ka poliitika. 2007. ja 2008. aastal kandis Dvojka üle 258 ja 236 tundi rahvusvähemustega seotud programme. Sellest arvust pool oli suunatud ungarlastele ja 15–20% romide vähemustele. Kestva rahapuuduse tõttu kannab Dvojka üle paljusid saateid oma arhiivist.
Ülejäänud telekanalid omavad vähem kui 5% turust, igaüks eraldi. Tšehhi televisioonikanaleid vaatas 6,5% kõikidest vaatajatest. Ungarikeelseid telekanaleid vaatas umbes 4% kõikidest vaatajatest.

## Internet

2007. aastal oli Slovakkias üle 2 miljoni internetikliendi. Üle 660 000 internetikliendi kasutas lairibateenust.
2010. aastaks oli internetikasutajate arv pea kahekordistunud. 2010. aasta alguses oli Slovakkias umbes 40 interneti , televisiooni- ja/või telefoniteenuste pakkujat. Peamised ettevõtjad interneti, lauatelefoni ja televisiooni valdkonnas on UPC, T-Com ja Orange ning mobiilside valdkonnas Orange, T-Mobile ja O2-Telefonica. Väiksemate internetiühenduse pakkujate hulka kuuluvad Swan, Slovanet, GTS Slovakia, Satro, RadioLan jt.
ITU (International Telecommunications Union) andmetel oli 2010. aasta juuni seisuga Slovakkias kokku 4 063 600 internetikasutajat, mis moodustas rahvastikust 74,3%. Slovakkia internetikasutajad moodustuvad 0,9% Euroopa kasutajatest . Kõigi maailmariikide võrdluses on Slovakkia 58. kohal . 2010. aasta seisuga oli Slovakkias umbes 1,1 miljonil majapidamisel internet, mis on maailmas 41. tulemus.

**Internetikasutajad Slovakkias 2000–2010**

## Meediainstitutsioonid

### Uudisteagentuurid
Slovakkias on kaks suurt kodumaist uudisteagentuuri. Eraagentuur SITA (Slovakkia Informatsiooni- ja Pressiagentuur) asutati 1997. aasta jaanuaris. Riigi toetusega avalik-õiguslik uudisteagentuur TASR (Slovakkia Vabariigi Uudisteagentuur) asutati 1993. aastal. Olemas on ka romadele spetsialiseerunud uudisteagentuur.
2008. aastal sai TASR-ist riiklik avalik-õiguslik, sõltumatu avalikku informatsiooniteenust pakkuv asutus. TASR-il on 114 klienti, sh neli rahvusvahelist uudisteagentuuri. 2008. aastal tootis TASR peaaegu 139 000 uudiselugu, 57 000 joonist, kaarti ja fotot, peaaegu 13 000 hääluudist ja üle 3100 videouudiste kogumit. Tal on 16 regionaalset filiaali ja kaks püsivalt Prahas ja Brüsselis resideerivat rahvusvahelist korrespondenti. TASR-il on üle 150 töötaja. TASR-il oli erileping Kultuuriministeeriumiga, mis tähendas agentuurile 1,746 miljoni euro suurust toetust.

SITA-l on üle saja kogenud, põhikohaga reporteri, toimetaja ja analüütiku. Agentuuril on ka palju poole kohaga töötajaid. SITA toodab üle 400 uudise päevas ja mitmesuguseid ülevaateid erinevates keeltes ning pakub ka meediaseireteenust.
Roma Uudisteagentuur keskendub romasid puudutavatele teemadele. Selle tegevust finantseeriti 2009. aastal Avatud Ühiskonna Instituudilt saadud toetusest.

**Pressiagentuurid**

### Ametiühingud
Slovakkia Ajakirjanike Sündikaat, mis on suurim ajakirjanikke ühendav organisatsioon, on mittetulunduslik ajakirjanike ametiliit. Oma staatuselt on see kodanikuühendus. Sündikaat on Rahvusvahelise Ajakirjanike Föderatsiooni ja Euroopa Ajakirjanike Föderatsiooni liige.
Slovakkia Ajakirjanike Sündikaadil on oma eetikakoodeks, mis on siduv kõigile Slovakkia ajakirjanikele ja kirjastajatele.
Lisaks üleüldiselt siduvale eetikakoodeksile on avalik-õiguslikul meedial oma sisemised ametialased juhendid. Trükimeedia väljaannetel on sageli oma ametialased käitumisjuhised või eetikakoodeksid.

**Ametiühingud**

### Regulatiivne ametiasutus
Järelevalvet elektroonilise meedia ametialase ja eetilise käitumise üle teostab peamiselt Ringhäälingu ja Ülekannete Nõukogu, vähesel määral ka Slovakkia Televisiooni Nõukogu (ainult avalik-õigusliku televisiooni üle) ja Raadio Nõukogu (ainult avalik-õigusliku raadio üle). Need organid tegelevad oma pädevuse piires järelevalvega, mille eesmärgiks on kaitsta meedia ja kultuurilist pluralismi, toetada kultuurilist ja keelelist mitmekesisust, kaitsta lapsi ja noori, inimväärikust, tarbijaid ja autoriõigusi. Riigikontrolli ülesanne on teostada järelevalvet avalik-õiguslike asutuste üle. Ringhäälingusektorit reguleerivad veel Kultuuriministeerium, Telekommunikatsiooniamet ja Monopolismivastase võitluse amet.

### Meediaregulatsioon
Slovakkia põhiseadus tagab piisava meedia- ja väljendusvabaduse. 2010. aastal koosnes meediat reguleeriv õigusraamistik järgmistest seadustest:
*Seadus nr 208/2000 ringhäälingu ja ülekannete kohta – reguleerib eraõiguslikku ning avalik-õiguslikku televisiooni ja raadio valdkonda, raadiolevi, programmiteenuste ülekandeid ning tasuliste ja internetipõhiste audiovisuaalsete teenuste pakkumist Slovakkia Vabariigis.
*Seadus nr 16/2004 Slovakkia Televisiooni kohta ja seadus nr 619/2003 Slovakkia Raadio kohta – Slovakkia Televisiooni ja Slovakkia Raadio seadused reguleerivad avalik-õigusliku televisiooni ja raadio ülesandeid, funktsioone, tegevust, rahastamist, eelarvekontrolli ja juhtimist. Seaduse kohaselt on meediaorganisatsioonid riiklikud, sõltumatud, informatiivsed või kultuurilised ja harivad asutused, mis pakuvad ühiskonnale teenuseid televisiooni ja raadiolevi valdkonnas.
*Seadus nr 610/2003 elektroonilise kommunikatsiooni kohta – reguleerib elektroonilise kommunikatsiooni võrkudele ja teenustele seatavaid tingimusi. Samuti reguleerib seadus raadio kasutamise tingimusi, elektroonilise kommunikatsiooni riiklikku regulatsiooni, elektroonilise kommunikatsiooni võrke ja teenuseid pakkuvate ettevõtete õigusi ja kohustusi, kaitset, sagedusspektri efektiivset kasutust, kolmandate isikute kinnisvaraga seotud õigusi ja kohustusi, privaatsuse kaitset ja andmekaitset ning riigivõimu volitusi elektroonilise kommunikatsiooni valdkonnas.
*Seadus nr 646/2005 mõnede raadio ja televisiooni programmiteenuste ja infoteenuste kaitse kohta.
*Seadus nr 220/2007 digitaalse ringhäälingu kohta – reguleerib programmi digitaalset levitamist ja teiste sisuteenuste osutamist digitaalsete kanalite kaudu Slovakkia Vabariigi territooriumil. Samuti sätestab seadus tingimused ja korra digitelevisioonile üleminekuks, mis peaks Slovakkia Vabariigis ellu viidama 2012. aastaks.
*Audiovisuaalvaldkonna seadus nr 343/2007 – audiovisuaalsete teoste, multimeediumteoste ja helisalvestiste tõendamise, avaliku levitamise ja säilitamise kohta;
*pressi- ja uudisteagentuuride seadus nr 167/2008 tagab Slovakkias ajakirjandusvabaduse ja ajakirjanikele nende olulised õigused ning määrab kohustused. Reguleerib allikakaitset. Seadus laiendab ka kõnevabadust ja ligipääsu alternatiivsetele arvamustele trükimeedias ja uudisteagentuuride aruannetes. Pressi- ja uudisteagentuuride seadus nõuab, et kirjastajad ja uudisteagentuurid austaksid rohkem arvamuste paljusust ning kritiseeritud, naeruvääristatud ja laimatud isikute õigust end kaitsta. Praegusel kujul ei tegele seadus interneti või arvutivõrkude kaudu jagatava info või sisuga.
*Kõige uuem seadus on Slovakkia Raadio ja Slovakkia Televisiooni puudutavate teatud meetmete seadus, mis võeti vastu 2010. aastal. See seadus loob raamistiku riigi- ja avalikke teenuseid pakkuvate asutuste vahelistele lepingutele, mille alusel edastatakse avalikku huvi puudutavaid programme ning eriinvesteeringuid ja välisringhäälingut puudutavaid programme.
*Keeleseaduse muudatus võeti vastu 2009. aastal. Mõned selle seaduse osad reguleerivad meedia kohustusi seoses keelega. Mitmes seaduses on osad, mis puudutavad meedia- ja sõnavabadust, vähemuste õigusi jne. Nende hulka kuuluvad seadus nr 270/1995 riigikeele kohta; seadus nr 147/2001 reklaami kohta; autoriõiguste seadus nr 618/2003; vähemuste kaitse seadus (välisministri teadaanne nr 160/1998).
*Puudub üldine seadusandlus mõnede meedia- ja sõnavabaduse aspektide reguleerimiseks, eriti inimväärikuse ja moraali kaitse kohta. Neid teemasid käsitletakse tsiviilseadustikus, kriminaalseadustikus ja informatsioonivabaduse seaduses nr 211/2000.

## Viited